हालांकि क्लोरीन का इस्तेमाल औद्योगिक रूप से भी होता है और इससे पहले कभी अमेरिका ने इसके इस्तेमाल पर सैन्य कार्रवाई नहीं की है। तो सवाल यह है कि जब यही तय नहीं है कि सीरिया ने रासायनिक हथियारों का उपयोग किया है, तो फिर उस पर कार्रवाई क्यों की गई और अमेरिका ने किस अधिकार से उस पर मिसाइल दागीं। अगर सीरिया की सत्ता मानवता के खिलाफ काम कर रही है, तो संयुक्त राष्ट्र संघ ने उस पर सीधी कार्रवाई क्यों नहीं की? अब अगर अमेरिका के हमलों का जवाब रूस देता है और फिर ईरान, चीन भी साथ आते हैं, तो क्या इससे तीसरे विश्वयुद्ध के हालात नहीं बनेंगे, जो पहले के युद्धों से अधिक खतरनाक होंगे, क्योंकि सबके पास परमाणु हथियार हैं।